FN's Skovforum - første ordinære samling i juni 2001 - Rådets konklusioner

(2001/C 164/01)

1. I februar 2001 holdt FN's Skovforum, der blev oprettet i oktober 2000 af FN's Økonomiske og Sociale Råd (Ecosoc) (jf. dok. 14805/00), sin første ordinære samling(1) samt uformelle konsultationer (jf. dok. 6546/01 + ADD 1) med henblik på forberedelsen af sin første ordinære samling i juni 2001 i New York (UNFF 1), der skal vedtage dets foreløbige flerårige arbejdsprogram (Mypow), udvikle en handlingsplan for gennemførelsen af forslagene til aktion fra Det Mellemstatslige Skovpanel (IPF) og Det Mellemstatslige Skovforum (IFF), og indlede arbejdet med et samarbejdende partnerskab vedrørende skove (CPF).

2. På møderne den 17. og 18. april og 2. maj 2001 koncentrerede Ad hoc-Skovgruppen sine drøftelser om udarbejdelsen af et udkast til Rådets konklusioner på grundlag af forslag fra formandskabet med henblik på vedtagelse i Rådet (landbrug) i maj 2001, inden forummets første ordinære samling (UNFF 1), der finder sted i New York den 11.-22. juni 2001.

3. Delegationerne nåede med støtte fra Kommissionens repræsentant til enighed om disse konklusioner, og gruppen henstiller derfor til Coreper at godkende udkastet i bilaget til denne note og derefter sende det til optagelse som A-punkt på dagsordenen for en kommende samling i Rådet (landbrug).

(1) Inden denne samling bekræftede Coreper den 31. januar 2001 (dok. 5817/01) visse betragtninger udarbejdet af Ad hoc-Skovgruppen (dok. 5567/01).

UDKAST TIL RÅDETS KONKLUSIONER VEDRØRENDE UNFF'S FØRSTE ORDINÆRE SAMLING I JUNI 2001

1. Den Europæiske Union bekræfter på ny, at en bæredygtig skovforvaltning er en integrerende del af bæredygtig udvikling. Rådet, som erindrer om sine tidligere konklusioner, er fortsat fast besluttet på at gennemføre Rio-erklæringen om miljø og udvikling, Agenda 21 og skovprincipperne og gentager, at det støtter fremme af forvaltning, bevaring og en bæredygtig udvikling af alle typer skove.

2. Rådet udtrykker tilfredshed med Ecosocs resolution E/2000/L.35, som fastsætter målene, målsætningerne og de vigtigste funktioner for det internationale skovarrangement og opretter FN's Skovforum (UNFF), og opfordrer til indførelse af et samarbejdende partnerskab vedrørende skove (CPF) mellem de relevante organisationer i FN-systemet og andre relevante internationale og regionale organisationer, institutioner og instrumenter.

3. Rådet ser frem til UNFF's første ordinære samling i juni 2001, som skal drøfte og træffe afgørelser om følgende spørgsmål:

i) vedtagelsen af sit flerårige arbejdsprogram (Mypow)

ii) udviklingen af en handlingsplan for gennemførelsen af forslagene til aktion fra Det Mellemstatslige Skovpanel (IPF)/Det Mellemstatslige Skovforum (IFF), som vil vedrøre finansielle aspekter

iii) indledning af FN's Skovforums arbejde med CPF.

4. Rådet udtrykker tilfredshed med EU's hidtidige drøftelser om, hvordan UNFF og CPF skal håndtere det internationale skovarrangements vigtigste funktioner. Rådet erkender, at der vil være behov for detaljerede holdninger til disse funktioner på UNFF 1.

5. Mypow skal omsætte de målsætninger, vigtigste funktioner og specifikke opgaver, der er skitseret i Ecosocs resolution E/2000/35, til konkrete aktiviteter, som UNFF skal udføre i de næste fem år. Det overordnede mål for Mypow er at lette og fremme gennemførelsen af en bæredygtig skovforvaltning for alle typer skove på nationalt, regionalt og globalt plan. Mypow skal også gøre det muligt for UNFF at være et forum for politikvejledning og samordning.

6. For at sikre effektivitet skal UNFF have en overkommelig dagsorden. For eksempel kan hver enkelt samling i UNFF behandle ét tværgående spørgsmål og to andre prioriterede spørgsmål. Det kan være spørgsmål, som rejser sig i forbindelse med nationale rapporter om hindringer for og resultater af gennemførelsen samt den løbende udvikling i andre processer, især skovrelaterede konventioner og globale programmer. Rådet opfordrer UNFF til hyppigt at konsultere disse andre fora, som f.eks. FN's rammekonvention om klimaændringer, FN's konvention om bekæmpelse af ørkendannelse og konventionen om den biologiske mangfoldighed.

7. For at lette drøftelserne på UNFF's samling og støtte Mypow ved indsamling af baggrundsoplysninger og ved forberedende drøftelser støtter Rådet nedsættelsen af ad hoc-arbejdsgrupper vedrørende:

- finansiering

- parametre for et mandat med henblik på udvikling af en retlig ramme

- en rapporteringsordning, der omfatter overvågning og vurdering.

Det vil også være vigtigt for at lette og fremme UNFF's arbejde, at der holdes møder mellem samlingerne.

8. Rådet understreger, at det lægger vægt på, at alle relevante organisationer, instrumenter, institutioner, regionale processer samt den private sektor, ngo'er og andre større grupper som defineret i Agenda 21 inddrages på passende vis i UNFF's arbejde.

9. Rådet mener, at handlingsplanen skal betragtes som en proces til støtte for gennemførelsen af IPF/IFF's forslag til aktion, som skal gennemføres på nationalt, regionalt og globalt plan. Det haster med at få fastlagt planen. Handlingsplanen bør bygge på den endelige rapport fra IFF, der skitserer, hvorledes gennemførelsen af IPF/IFF's forslag til aktion skal foretages. Da UNFF er et organ, der koordinerer snarere end gennemfører, vil dets handlingsplan skulle virke gennem de eksisterende instrumenter ved at være en rettesnor for en mere effektiv og sammenhængende støtte til gennemførelsen af IPF/IFF's forslag til aktion. Der skal træffes en afgørelse på UNFF 1 om den overordnede ramme, mål og tidsplan, der vil gøre det lettere for aktørerne at finde frem til deres egne prioriteter og strategier for gennemførelsen af IPF/IFF's forslag til aktion på en helhedspræget måde. Herigennem skulle lande, CPF-medlemsorganer og regionale processer, som f.eks. ministerkonferencen om beskyttelse af Europas skove, og andre interesserede tilvejebringe passende bidrag.

10. Rådet udtrykker tilfredshed med den nylige indførelse af CPF. Det skal støtte UNFF's arbejde og fremme samarbejde og samordning mellem deltagerne for at finde frem til synergier mellem de involverede organisationer og instrumenter. Deltagerne i CPF skal foretage en fælles programlægning, som er i overensstemmelse med de politikker, strategier og aktiviteter, som UNFF går ind for. CPF skal handle på to måder: Det skal samordne input fra de forskellige medlemmer til forelæggelse for UNFF og samtidig i sit arbejde tage fuldt hensyn til UNFF's aktiviteter. Rådet ser frem til at få konkrete forslag om specifikke input og aspekter fra CPF. Rådet erkender, at en effektiv samordning kun er mulig, hvis de stater, som er medlemmer af de styrende organer for CPF's organisationer, fører en konsekvent linje i forhold til de enkelte agenturer.

11. Rådet, som på ny bekræfter sine konklusioner fra april 2000, lægger stor vægt på Ecosocs afgørelse om, at UNFF inden for fem år skal drøfte parametrene for et mandat med henblik på udvikling af en retlig ramme for alle typer skove, for derefter at afgive en indstilling herom til Ecosoc og gennem det til Generalforsamlingen.

12. Rådet mener, at effektiviteten af det internationale skovarrangement først og fremmest vil kunne måles på dets evne til at udfylde de mål, målsætninger og hovedfunktioner, der er fastsat i Ecosocs resolution, og derved fremme større gennemførelse af IPF/IFF's forslag til aktion. Rådet lægger stor vægt på evalueringen af arrangementets effektivitet om fem år. Denne evaluering skal være baseret på de mål, der er fastsat for det internationale skovarrangements funktioner og målsætninger fra starten.

13. EU opfordrer indtrængende alle parter til vedvarende at vise vilje til at gennemføre IPF/IFF's forslag til aktion. EU's medlemsstater går allerede ind for at udvikle nationale skovprogrammer med henblik på at styrke en bæredygtig skovforvaltning i Europa. Som den gruppe donorer, der yder den mest omfattende gavebistand for skove, er EU rede til at spille en førende rolle i international sammenhæng i gennemførelsesprocessen.

14. En af de største udfordringer i forbindelse med tilvejebringelsen af en bæredygtig skovforvaltning er at gøre den selvfinansierende i det lange løb. Offentlige, private, indenlandske og internationale kilder spiller supplerende roller med hensyn til at nå dette mål. En bæredygtig skovforvaltning er vigtig til opfyldelse af menneskers behov og bekæmpelse af fattigdom. I denne forbindelse er der konstant behov for tilførsel af statslig udviklingsbistand (ODA) - især til de fattigste lande - til støtte for nationale skovprogrammer, herunder nationale finansieringsstrategier, og for kapacitetsopbygning. EU går fortsat fuldt ud ind for udviklingssamarbejde, herunder at nå ODA-målet på 0,7 % af BNI for alle donorlande snarest muligt. Der er også behov for nyskabende arbejde vedrørende de finansielle instrumenter, der skal afspejle den fulde værdi af skovbrug.

15. Yderligere forbedring af samordningen af ODA for at sikre en integreret tilgang til en bæredygtig udvikling generelt og en bæredygtig skovudvikling i særdeleshed er også fortsat en prioritet for EU. Globalt set er den integrerede og samordnede opfølgning af rækken af FN-konferencer og -topmøder i 1990'erne - i overensstemmelse med den millenniumerklæring, som FN's Millennium-Generalforsamling vedtog i september 2000 - af særlig betydning. De internationale udviklingsmål, som blev fastlagt på disse konferencer og vedtaget på OECD's møde på højt plan i Komitéen for Udviklingsbistand (DAC) i 1996, udgør en nyttig ramme i denne forbindelse. Rådet udtrykker tilfredshed med det arbejde, der er gjort med et udkast til adfærdskodeks for udviklingssamarbejde i skovsektoren for Det Europæiske Fællesskab og EU-medlemsstaterne. Rådet ser også med tilfredshed på det foreslåede samarbejde til støtte for de nationale skovprogrammer under gennemførelsesfaciliteten for nationale skovprogrammer og UNDP's skovprogrammer (Profor). EU spiller en nøglerolle med hensyn til at få begge initiativer til at lykkes.

16. EU, der erindrer om Rådets resolution om skove og udvikling fra november 1999, vil fortsat bistå udviklingslandene med at udarbejde og gennemføre nationale skovprogrammer, hvis de pågældende lande anmoder om sådan bistand i deres bilaterale forhandlinger med donorer inden for de eksisterende udviklingsprogrammer.

17. Stærkere politisk opbakning er af største vigtighed for at opnå gode resultater med en bæredygtig skovforvaltning. Rådet hilser med tilfredshed den mulighed, som ministrene har fået på UNFF's højniveausegmenter for at drøfte og træffe afgørelser om en bæredygtig skovforvaltning. EU er af den opfattelse, at der bør afholdes ministermøder på højt plan to gange i løbet af UNFF's fem år, det sidste på UNFF 5.

18. En erklæring fra højniveausegmentet om, hvad der foreløbig er opnået, og hvilke yderligere foranstaltninger der skal træffes med henblik på en bæredygtig skovforvaltning, vil også være et værdifuldt budskab til verdenstopmødet om bæredygtig udvikling.